ΓΡΑΠΤΗ ΕΡΩΤΗΣΗ E-3567/00

υποβολή: Konstantinos Hatzidakis (PPE-DE) προς την Επιτροπή

(17 Νοεμβρίου 2000)

Θέμα: Το ισχύον σύστημα φορολογίας αυτοκινήτων και η αντίφασή του με την εσωτερική αγορά και το ελεύθερο εμπόριο

Σε ορισμένα κράτη μέλη το ισχύον φορολογικό σύστημα είναι άδικο όσον αφορά τις εισαγωγές αυτοκινήτων, ιδίως αν ο εισαγωγέας είναι ιδιώτης. Οι επιβαλλόμενοι στα εισαγόμενα αυτοκίνητα φόροι, συχνά, δεν βασίζονται στην πραγματική αξία του αυτοκινήτου, κυρίως όταν πρόκειται για μεταχειρισμένα αυτοκίνητα. Ηπερβολικάψηλή φορολογία λειτουργεί ως φραγμός στο ενδοκοινοτικό εμπόριο και εμποδίζει τη δημιουργία ανταγωνιστικών αγορών στην Ευρωπαϊκή Ένωση. Το άρθρο 25 της Συνθήκης για την ίδρυση της Ευρωπαϊκής Κοινότητας απαγορεύει τους εισαγωγικούς και εξαγωγικούς δασμούς μεταξύ των κρατών μελών καθώς και τις φορολογικές επιβαρύνσεις ισοδυνάμου αποτελέσματος.

Τι σκέπτεται να πράξει η Επιτροπή για να διορθώσει τις στρεβλώσεις που προκαλούν οι αυθαίρετες ρυθμίσεις για την εισαγωγή αυτοκινήτων στα κράτη μέλη; Τι πρόκειται να πράξει η Επιτροπή για να επιτύχει διαφανείς εισαγωγές αυτοκινήτων που θα εναρμονίζονται με το κοινοτικό δίκαιο;

Απάντηση του κ. Bolkestein εξ ονόματος της Επιτροπής

(18 Δεκεμβρίου 2000)

Η Επιτροπή παραπέμπει στην απάντηση που έδωσε στην παρόμοια γραπτή ερώτηση Ρ-3479/00 του κ. Vatanen(1), με την οποία απαντά στο Αξιότιμο Μέλος του Κοινοβουλίου ότι τα προβλήματα που αναφέρει στην ερώτησή του απασχολούν και την ίδια και ότι δραστηριοποιείται για να διασφαλίσει την πλήρη εφαρμογή του κοινοτικού δικαίου στον τομέα αυτό.

Όσον αφορά το θέμα τουπολογισμού της φορολογητέας αξίας για τους σκοπούς της εφαρμογής των ειδικών φόρων για τα οχήματα, η Επιτροπή έχει ήδη κινήσει διαδικασία παράβασης εναντίον πολλών κρατών μελών τα οποία δεν τηρούν πλήρως την αρχή που αποτελεί νομολογία του Δικαστηρίου, σύμφωνα με την οποία πρέπει να φορολογείται η πραγματική αξία του οχήματος. Άλλες διαδικασίες παράβασης, οι οποίες έχουν ήδη κινηθεί, αφορούν τις φορολογικές ατέλειες που ισχύουν για την προσωρινή χρήση των οχημάτων σε κράτος μέλος άλλο από το κράτος ταξινόμησης του οχήματος, καθώς και την φορολογική ατέλεια που συνδέεται με τη μεταφορά οχημάτων με την ευκαιρία της αλλαγής κατοικίας από άλλο κράτος μέλος σε ένα άλλο (οδηγία του Συμβουλίου της 28ης Μαρτίου 1983 για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων(2) και οδηγία 83/183/ΕΟΚ του Συμβουλίου της 28ης Μαρτίου 1983 σχετικά με τις φορολογικές ατέλειες που εφαρμόζονται στις οριστικές εισαγωγές, από κράτος μέλος, προσωπικών ειδών που ανήκουν σε ιδιώτες). Οι διαδικασίες αυτές μπορούν να καταλήξουν σε προσφυγή στο Δικαστήριο σύμφωνα με τις διατάξεις του άρθρου 226 (πρώην άρθρο 169) της συνθήκης ΕΚ.

Όσον αφορά το άρθρο 25 (πρώην άρθρο 12) της συνθήκης ΕΚ, με την απαγόρευση των δασμών και φόρων ισοδύναμου αποτελέσματος, η Επιτροπή ενημερώνει το Αξιότιμο Μέλος του Κοινοβουλίου ότι η δράση της στον φορολογικό τομέα βασίζεται στην απαγόρευση των διακρίσεων (άρθρο 90 (πρώην άρθρο 95) της συνθήκης ΕΚ) και όχι στο άρθρο 25.

Παράλληλα με τον έλεγχο που ασκεί όσον αφορά την εφαρμογή του κοινοτικού δικαίου, η Επιτροπήπέβαλε στο Συμβούλιο, τον Φεβρουάριο 1998, πρόταση τροποποίησης των οδηγιών 83/182/ΕΟΚ και 83/183/ΕΟΚ με στόχο να καταστούν ευνοϊκότερες όσον αφορά τις απαιτήσεις της εσωτερικής αγοράς. Η πρόταση αυτή δεν έχει ακόμη εγκριθεί από το Συμβούλιο. Τέλος, προετοιμάζει μία συνολική ανακοίνωση σχετικά με τη φορολογία των οχημάτων.

Η Επιτροπή κρίνει ότι η δράση της θα έχει ως αποτέλεσμα να βελτιωθεί σημαντικά η κατάσταση του ευρωπαίου πολίτη στον τομέα αυτό.

(1) ΕΕ C 163 E της 6.6.2001, σελ. 133.

(2) ΕΕ L 105 της 23.4.1983.